ഓപ്പറേഷന് ദേവി ശക്തി അഫ്ഗാനിസ്ഥാനില് നിന്നുള്ള രക്ഷാദൗത്യത്തിന് പേരിട്ട് കേന്ദ്രം ദില്ലി: അഫ്ഗാനിസ്ഥാനില് നിന്നുള്ള രക്ഷാദൗത്യത്തിന് ഓപ്പറേഷന് ദേവി ശക്തി എന്ന് പേരിട്ട് കേന്ദ്രസര്ക്കാര്. ഓപ്പറേഷന് ദേവി ശക്തി എന്നാണ് രക്ഷാ ദൗത്യത്തെ വിദേശകാര്യമന്ത്രി എസ് ജയശങ്കര് വിശേഷിപ്പിച്ചത്. വ്യോമസേനയ്ക്കും എയര് ഇന്ത്യയ്ക്കും വിദേശകാര്യ മന്ത്രാലയത്തിനും സല്യൂട്ടെന്നും മന്ത്രി ട്വിറ്ററില് കുറിച്ചു. അതേസമയം കാബൂളില് നിന്ന് താജിക്കിസ്ഥാനില് എത്തിയ 78 പേരുമായി എയര് ഇന്ത്യ വിമാനം ദില്ലിയിലെത്തി. മലയാളിയായ സിസ്റ്റര് തെരേസ ക്രസ്റ്റ ഉള്പ്പടെ 25 ഇന്ത്യക്കാരാണ് വിമാനത്തിലുണ്ടായിരുന്നത്. ബാക്കിയുള്ളവര് അഫ്ഗാന് പൗരന്മാരായ സിഖ് സമുദായ അംഗങ്ങളാണ്. അഫ്ഗാനിസ്ഥാനിലെ ഗുരുദ്വാരകളില് നിന്ന് സിഖ് വിശുദ്ധ ഗ്രന്ഥമായ ഗുരുഗ്രന്ഥ സാഹിബിന്റെ മൂന്നു പതിപ്പുകളും ഈ വിമാനത്തില് ഇന്ത്യയിലേക്ക് കൊണ്ടു വന്നു. കേന്ദ്ര മന്ത്രിമാരായ ഹര്ദീപ് സിംഗ് പുരി, വി മുരളീധരന് എന്നിവര് ഗ്രന്ഥങ്ങള് ഏറ്റുവാങ്ങി. രക്ഷാദൗത്യത്തെക്കുറിച്ച് വിശദീകരിക്കാന് മറ്റന്നാള് വിദേശകാര്യമന്ത്രി സര്വ്വകക്ഷിയോഗം വിളിച്ചിട്ടുണ്ട്. എന്നാല് പ്രധാനമന്ത്രി യോഗം വിളിക്കേണ്ടതായിരുന്നു എന്ന് സിപിഐ നേതാവ് ബിനോയ് വിശ്വം പ്രതികരിച്ചു. അമേരിക്കയും ബ്രിട്ടനും ഉള്പ്പടെ ആറു രാജ്യങ്ങള് ഇന്ത്യന് പൗരന്മാരെ ഒഴിപ്പിക്കാം എന്ന് സര്ക്കാരിനെ അറിയിച്ചിട്ടുണ്ട്. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona.